S. Janiš, poslanec: (2009-04-29):
Pred chvíľou tu kolega Lipšic sa postavil akože principiálne, ale, ja tvrdím, úplne s jedným cieľom. A to je to, aby tento zákon neprešiel. Je úplne jasné, že dnes nie je spoločenské a nič nastavené tak, aby tam bolo aj pivo. A teraz povedzme: Ktoré? Alkoholické, desať, sedem alebo aké stupňové. Jednoducho jediným cieľom je zakázať aj pivo a tým pádom tento parlament za to nezahlasuje. Jediným cieľom tohto návrhu je, aby tento návrh zákona neprešiel, nič iné. Už len ten spôsob, akým pristúpil k tomuto návrhu zákona, žartovne, srandovne znehodnocoval ho, už toto je dôkaz toho, že mu je úplne jedno, s čím sa naši mladí ľudia a mládež bude stretávať, či na každom kroku bude vidieť billboard, ako je fajn s whisky, ako je fajn s becherovkou, či mladí budú pozerať, že však úplne normálne je v puboch sedieť, popíjať, piť, fajčiť. Je mu to úplne jedno. Preto otočil tento zákon na žart. Nesúhlasím s ním. Toto nie je o principiálnosti, toto je o tom, aby tento zákon bol zabitý preto, lebo sa na tom pracuje, lebo P. R. agentúry pracovali na tom, že z čoho budú žiť, a majú na háku deti, mládež, nech sa im podstrkáva čokoľvek, lebo však na jednej strane sme konzervatívni a potom na druhej strane, keď treba, tak sme liberálni, ako nám to kedy vyhovuje. Musel som sa vyjadriť k predrečníkovi, lebo som jeden zo spoluautorov alebo spolunavrhovateľov tohto zákona a nemám rád, keď sa z návrhov robia srandy, preto, lebo toto vôbec nie je nejaký podružný návrh zákona, keď vidíme, čo sa v spoločnosti deje, kam sa uberá naša mládež. A ja si myslím, že kresťanskí politici by mali byť v čele, aby naša mládež sa nestretávala s billboardmi, ktoré búchajú do očí, aké je bohovské piť alkohol. Veľmi zaujímavé sú aj vyjadrenia potravinárskej komory a tak ďalej, lebo však nie je žiadna relevantná štúdia o preukázateľnom škodlivom účinku alkoholu na zdravie. No tak nemáme štúdiu, no tak pime. No a čo? Reklamujme, však nič. A čo nám v tom bráni? Tak to zabaľme tu. Lekárske štúdie, alkohol škodí bla, bla, to je o ničom, však čože, však nie je relevantná štúdia. Viete, koľko takýchto štúdií je, ako alkohol škodí na zdravie a ako alkohol škodí na zdravie mladého vyvíjajúceho sa organizmu? To tu chcete mať skriptá o tom napísané a predložiť to ako dôvodovú správu? Však to aj slepý vidí, že to tak je. Rada pre reklamu. Samozrejme, no však prečo by oni boli za obmedzovanie svojho biznisu? Zaujímavé, pripája sa k názoru prezidentka rady, že efekt novely sa prejaví negatívne napr. v tom, čo je športové či kultúrne podujatie, sponzori na kultúru a šport nestoja v rade, naopak, tieto oblasti spoločenského života bla, bla, bla, bla, bla, a záver je úplne jasný, krásny, ak chce Slovensko chrániť mladých pred alkoholom, tvrdí prezidentka Rady pre reklamu, je cesta skôr k prevencii. A o čom je tento zákon, o čom je? O prevencii. Takže chceme predchádzať, úplne normálne, ľudsky predchádzať tomu, aby sa deti, mladí voľne mohli stretávať, aby na nich čumeli billboardy, kde sa propaguje alkohol. Väčšinou na tých billboardoch a reklamách sú mladí ľudia, vitálni ľudia, krásni ľudia s alkoholom v ruke, plus tam dáme ešte nejakú celebritu, aké je to bohovské piť alkohol. Proti tomuto to je, aby toto nebolo na uliciach, aby to nebolo na zastávkach, aby to nebolo vo verejných priestranstvách, aby to jednoducho nenavádzalo mladých požívať alkohol, aby jednoducho sme nedávali prednosť tejto nástrahe, aby sme ich chránili pred týmito nástrahami. A tu v pohode sa povie, že však to neškodí, že nech to je, lebo že však sme liberálni. No dobre, každý kto má rodinu, každý, kto má deti, každý, kto má niečo za sebou, tak nemôže súhlasiť s tým, aby tento návrh zákona neprešiel, neprichádza to do úvahy, alebo ten, kto nepodľahne nejakému mediálnemu lobingu, že však čo. A presne o tomto je návrh zákazu na pivo, aby zákon neprešiel. Športové podujatia. Šport a alkohol nejdú dokopy. To nech mi nikto nevraví, nejdú dokopy. Zneužívajú sa takéto dané podujatia na konzumáciu alkoholu namiesto toho, aby bol z toho kultúrny a športový zážitok. Jednoducho aj v tom športe sme tak hlboko klesli, že zrazu zisťujeme, že bez alkoholu neurobíme ani športové podujatie. No ale to je úbohosť tejto spoločnosti, ak nedokážeme kultúru a šport urobiť bez reklamy na alkohol, resp. bez alkoholu. Však to sa bije. To nejde dokopy. Dámy a páni, je normálnou snahou výrobcu predať čo najviac. Je normálnou snahou výrobcu, aby akýmkoľvek spôsobom reklamným vzbudil u občanov, aby sa ten jeho výrobok, v tomto prípade alkohol kupoval. To považujem za úplne normálne. Ale na druhej strane za úplne normálne považujem, ak sa spoločnosť k tomu postaví tak, že dobre, však nikto nezakazuje piť. Ale nebudeme mladých molestovať tým a nebudeme im na každom kroku ukazovať, že pitie alkoholu je úplne fajn, úplne v pohode, lebo že ak piješ alkohol, tak si in, a ak nepiješ alkohol, tak choď do kelu, lebo nepatríš do spoločnosti. Tak to nie, od toho sme tu, aby sme nejakú hrádzu, nejakú priehradu tomuto urobili. A o tomto je tento návrh zákona. A keď sa budeme pozerať aj na biznis, no tak sa potom nečudujme, akú mládež máme a ako ju vychovávame, ako sa k nej správame. Potom sa nečudujme, že keď budú dospelí, tak sa budú správať voči svojim deťom tak, ako sme sa my dnes správali voči nim. Ďakujem vám.